শিয়া মুসলমানদের যে বোর্ড অযোধ্যার বাবরি মসজিদের ‘মোতয়ালি’ বা রক্ষণাবেক্ষণের দায়িত্বে তারাই অযোধ্যার জমির অধিকার ছেড়ে দিতে রাজি হয়ে গেল।
শিয়া ওয়াকফ বোর্ড সোমবার জানিয়েছে তারা সুপ্রিম কোর্টে একটি খসড়া প্রস্তাব জমা দিয়েছে। সেখানেই জমির অধিকার ছেড়ে দেওয়ার কথা বলেছে তারা।
তবে তাদের লখনউয়ের হুসেনাবাদ এলাকায় মসজিদ-এ-আমন গড়তে দিতে হবে বলেই সেই প্রস্তাবেই উল্লেখ করেছে।
বোর্ডের চেয়ারম্যান ওয়াসিম রিজভি জানিয়েছেন, ‘‘অযোধ্যা ইস্যুর সমাধান করার জন্য শিয়া ওয়াকফ বোর্ডের খসড়া প্রস্তাব সুপ্রিম কোর্টে জমা দেওয়া হয়েছে ১৮ নভেম্বরে।’’
রিজভির মতে অযোধ্যার জমি ছেড়ে দিয়ে লখনউতে মসজিদ গড়ার ফর্মুলাটাই তাঁদের কাছে সবচেয়ে ভাল।
‘‘বোর্ডের সিদ্ধান্ত অযোধ্যার জায়গায় লখনউয়ের হুসেনাবাদ এলাকায় মসজিদ তৈরি করা হবে। এ জন্য সরকারের কাছে এক একর জমির জন্য আবেদন করা হয়েছে,’’ জানিয়েছেন রিজভি।
সুন্নি ওয়াকফ বোর্ডের আপত্তির প্রসঙ্গে তিনি বলেন, এলাহাবাদ হাইকোর্টের লখনউ বেঞ্চ সেপ্টেম্বর ২০১০-এর রায় অনুযায়ী, অযোধ্যার এক তৃতীয়াংশ জমি মুসলমানদের দিয়েছে, সুন্নি ওয়াকফ বোর্ডকে নয়। 
সোমবার অখিল ভারতীয় আখড়া পরিষদের প্রধান মহন্ত নরেন্দ্র গিরির সঙ্গে বসে সাংবাদিক সম্মেলন করেন রিজভি। গিরি বলেন, সুপ্রিম কোর্টের ইচ্ছাতেই একটি সমাধান সূত্র বের করার চেষ্টা হচ্ছে। অযোধ্যাতেই রাম মন্দির তৈরি করা হবে বলে তিনি দাবি করেন।